ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΡΩΤΟ ΤΜΗΜΑ) ΤΗΣ 28ΗΣ ΦΕΒΡΟΥΑΡΙΟΥ 1989. - MERKUR AUSSENHANDEL GMBH & CO. ΚΑΤΑ HAUPTZOLLAMT HAMBURG-JONAS. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ ΤΟΥ FINANZGERICHT ΤΟΥ ΑΜΒΟΥΡΓΟΥ. - ΝΟΜΙΣΜΑΤΙΚΑ ΕΞΙΣΩΤΙΚΑ ΠΟΣΑ - ΠΡΟΥΠΟΘΕΣΕΙΣ ΕΠΙΣΤΡΟΦΗΣ. - ΥΠΟΘΕΣΗ 233/87.



Συλλογή της Νομολογίας του Δικαστηρίου 1989 σελίδα 00569

Pub.RJ σελίδα Pub somm



Περίληψη

Διάδικοι

Διατακτικό



Λέξεις κλειδιά

++++

Γεωργία - Νομισματικά εξισωτικά ποσά - Καταβολή από το κράτος μέλος εξαγωγής νομισματικών εξισωτικών ποσών που πρέπει να χορηγήσει κατά την εισαγωγή άλλο κράτος μέλος - Επιστροφή των αχρεωστήτως καταβληθέντων ποσών - Σχετικές με το βάρος ενδείξεις που περιέχονται στα αντίτυπα ελέγχου - Εκ των υστέρων διόρθωση εκ μέρους των αρχών του κράτους εισαγωγής - Δεσμευτικές για τις τελωνειακές αρχές του κράτους εξαγωγής - Επιτρέπεται ο έλεγχος εκ μέρους εθνικού δικαστηρίου

(Κανονισμοί του Συμβουλίου 729/70, άρθρο 8, παράγραφος 1, 974/71, άρθρο 2 α, και 1468/81, άρθρο 5 κανονισμός της Επιτροπής 1380/75, άρθρο 11, παράγραφος 2)

Περίληψη

Το κράτος μέλος εξαγωγής το οποίο, δυνάμει συμφωνίας που έχει συναφθεί βάσει του άρθρου 2 α του κανονισμού 974/71, καταβάλλει νομισματικά εξισωτικά ποσά λόγω εισαγωγής, που ένα άλλο κράτος μέλος οφείλει να χορηγήσει, πληρώνει δε τα ποσά αυτά για λογαριασμό του τελευταίου αυτού κράτους μέλους, που διατηρεί την αρμοδιότητα να τα χορηγεί (βλέπε απόφαση της 18ης Σεπτεμβρίου 1980 στην υπόθεση 797/79, Pesch, Rec. 1980, σ. 2705). Κατόπιν αυτού το κράτος εξαγωγής δεν μπορεί να μη λάβει υπόψη του τις ενδείξεις βάρους που οι τελωνειακές αρχές του κράτους εισαγωγής του παρέχουν με την επιστροφή των αντιτύπων ελέγχου. Το κράτος εξαγωγής που πληρώνει κατ' αυτό τον τρόπο τα ποσά αυτά για λογαριασμό του κράτους εισαγωγής είναι εντούτοις το μόνο υπεύθυνο για την πληρωμή αυτή έναντι των κοινοτικών αρχών (βλέπε απόφαση της 15ης Οκτωβρίου 1985 στην υπόθεση 125/84, Continetal Irish Meat, Συλλογή 1985, σ. 3441). Αν οι τελωνειακές αρχές του κράτους μέλους εξαγωγής, προκειμένου να εκπληρώσουν την υποχρέωση που τους επιβάλλει του άρθρο 8, παράγραφος 1, του κανονισμού 729/70, ζητούν την επιστροφή των αχρεωστήτως καταβληθέντων νομισματικών εξισωτικών ποσών, δεσμεύονται από τις σχετικές με το βάρος διορθώσεις τις οποίες τους κοινοποίησαν οι τελωνειακές αρχές του κράτους εισαγωγής, στο πλαίσιο της αμοιβαίας συνδρομής μεταξύ εθνικών διοικητικών αρχών που προβλέπει το άρθρο 5 του κανονισμού 1468/81, ανεξάρτητα από το αν οι διορθώσεις αυτές αναφέρονται ή όχι στα αντίτυπα ελέγχου.

Το εθνικό δικαστήριο που επιλαμβάνεται διαφοράς μεταξύ του εξαγωγέα και των τελωνειακών αρχών του κράτους εξαγωγής σχετικής με την επιστροφή νομισματικών εξισωτικών ποσών λόγω εισαγωγής δεν δεσμεύεται από τις σχετικές με το βάρος διορθώσεις που διαβίβασαν οι τελωνειακές αρχές του κράτους εισαγωγής προς τις τελωνειακές αρχές του κράτους εξαγωγής, υπό την έννοια ότι διατηρεί την εξουσία εκτιμήσεως, κατ' εφαρμογή των εθνικών δικονομικών κανόνων, της αποδεικτικής αξίας των κοινοποιηθέντων στοιχείων.

Διάδικοι

Στην υπόθεση 233/87,

που έχει ως αντικείμενο αίτηση του Finanzgericht Hamburg (Ομοσπονδιακή Δημοκρατία της Γερμανίας) προς το Δικαστήριο, κατ' εφαρμογή του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του παραπέμποντος δικαστηρίου μεταξύ

Merkur Aussenhandel GmbH & Co. KG

και

Hauptzollamt Hamburg-Jonas,

η έκδοση προδικαστικής αποφάσεως ως προς την ερμηνεία του άρθρου 11, παράγραφος 2, του κανονισμού 1380/75 της Επιτροπής, της 29ης Μαΐου 1975, περί του τρόπου εφαρμογής των νομισματικών εξισωτικών ποσών (ΕΕ ειδ. έκδ. 03/013, σ. 14),

ΤΟ ΔΙΚΑΣΤΗΡΙΟ (πρώτο τμήμα),

συγκείμενο από τους R. Joliet, πρόεδρο τμήματος, Sir Gordon Slynn και G. C. Rodriguez Iglesias, δικαστές,

(το σκεπτικό παραλείπεται)

κρίνοντας επί του προδικαστικού ερωτήματος που του υπέβαλε το Finanzgericht του Αμβούργου με απόφαση της 12ης Μαΐου 1987 αποφαίνεται:

Διατακτικό

Οι τελωνειακές αρχές του κράτους εξαγωγής οι οποίες ζητούν την επιστροφή ΝΕΠ εισαγωγής δεσμεύονται από τις σχετικές με το βάρος διορθώσεις τις οποίες τους κοινοποίησαν οι τελωνειακές αρχές του κράτους εισαγωγής, είτε αυτές σημειώνονται είτε όχι στα αντίτυπα ελέγχου.

Το εθνικό δικαστήριο που επιλαμβάνεται διαφοράς μεταξύ του εξαγωγέα και των τελωνειακών αρχών του κράτους εξαγωγής σχετικής με την επιστροφή ΝΕΠ εισαγωγής δεν δεσμεύεται από τις διορθώσεις των σχετικών με το βάρος ενδείξεων που διαβίβασαν οι τελωνειακές αρχές του κράτους εισαγωγής προς τις τελωνειακές αρχές του κράτους εξαγωγής.